./data/phi0914/phi00140/phi0914.phi00140.perseus-lat1.xml
cupido eum ceperat in verticem Haemi montis       ascendendi, quia vulgatae opinioni crediderat Ponticum simul et Hadriaticum mare       et Histrum amnem et Alpes conspici posse: subiecta oculis ea haud parvi sibi       momenti futura ad cogitationem Romani belli         percunctatus regionis peritos de ascensu Haemi, cum satis inter omnes constaret       viam exercitui nullam esse, paucis et expeditis per difficillimum aditum,            ut sermone familiari minorem filium       permulceret, quem statuerat non ducere secum, primum quaerit  ab eo, cum tanta difficultas itineris proponatur, utrum perseverandum       sit in incepto an abstinendum;  si pergat tamen       ire, non posse oblivisci se in talibus rebus Antigoni, qui saeva tempestate       iactatus, cum in eadem nave secum suos omnes habuisset, praecepisse liberis       diceretur, ut et ipsi meminissent et ita posteris proderent, ne quis cum tota       gente simul in rebus dubiis periclitari auderet   memorem ergo se praecepti eius duos simul filios non commissurum in aleam       eius, qui proponeretur, casus; et quoniam maiorem filium secum duceret, minorem       ad subsidia spei et custodiam regni remissurum in Macedoniam esse   non fallebat Demetrium ablegari se, ne adesset       consilio, cum in conspectu locorum consultaret, qua proxime itinera ad mare       Hadriaticum atque Italiam ducerent, quaeque ratio belli futura esset   sed non solum parendum patri [tutum], sed etiam       adsentiendum erat, ne invitum parere suspicionem faceret   ut tamen iter ei tutum in Macedoniam esset, Didas ex       praetoribus regiis unus, qui Paeoniae praeerat, iussus est prosequi eum cum       modico praesidio   hunc quoque Perseus, sicut       plerosque patris amicorum, ex quo haud cuiquam dubium esse coeperat, ad quem       regis animo ita inclinato hereditas regni pertineret, inter coniuratos in       fratris perniciem habuit   in praesentia dat ei mandata, ut per       omne obsequium insinuaret  se in quam maxime familiarem usum, ut elicere omnia arcana specularique       abditos eius sensus posset  ita digreditur Demetrius cum infestioribus, quam si       solus iret, praesidiis